# Wikimedia Foundation

*Wikimedia Foundation, Inc.*|  *Wikimedia Foundation* logo |
| Dibinātājs(-i) |
Džimijs Veilss |
| Dibināta |  Sentpītersbērga, Florida, ASV 2003. gada 20. jūnijā |
| Galvenās personas |
Marija Sefidari, valdes priekšsēdētāja Marjana Iskandera, izpilddirektore |
| Darbības zona |
Visa pasaule |
| Metodes | *Wikipedia, Wiktionary, Wikiquote, Wikibooks, Wikisource, Wikimedia Commons, Wikispecies, Wikinews, Wikiversity, Wikidata, Wikivoyage, Wikimedia Incubator* un *Meta-Wiki* |
| Ieņēmumi | ▲ 109,9 miljoni US$ (2017) 81,9 miljoni (2015) |
| Brīvprātīgie |
350 000 (2005) |
| Nodarbinātie |
ap 300 darbinieku (2018) |
| Mājaslapa | wikimediafoundation.org |

Wikimedia Foundation (WMF) ir ASV bezpeļņas un labdarības organizācija, kas nodrošina materiālu bāzi vairākiem vikivietņu projektiem. Pazīstamākais no tiem ir Vikipēdija, kuras angliskā versija ir viena no desmit visvairāk apmeklētajām vietnēm pasaulē. Fonds vada un koordinē šos projektus. Tas pastāv un darbojas pateicoties brīvprātīgiem ziedojumiem. Organizācijas galvenā mītne atrodas Sanfrancisko, Kalifornijā.

Organizāciju 2003. gada 20. jūlijā nodibināja Džimijs Veilss, Vikipēdijas līdzdibinātājs kā līdzekli Vikipēdijas un citu saistīto projektu uzturēšanai.

2017. gadā organizācijā strādāja ap 300 cilvēki, tās ieņēmumi bija 109 miljoni ASV dolāru. Organizāciju kā izpilddirektore vada Marjana Iskandera, bet organizācijas valdes priekšsēdētāja ir Marija Sefidari.

## Wikimedia projekti

| Nosaukums (angliski) | Saite | Izveides datums | Apraksts |
| --- | --- | --- | --- |
| Wikipedia | www.wikipedia.org | 15.01.2001. | Enciklopēdija, *Wikimedia* pazīstamākais projekts, kas pieejams 295 valodās. |
| Meta | meta.wikimedia.org | 09.11.2001. | Vikivietne kas paredzēta *Wikimedia* projektu koordinācijai. |
| Wiktionary | www.wiktionary.org | 12.12.2002. | Vārdnīca. |
| Wikibooks | www.wikibooks.org | 10.07.2003. | Mācību grāmatas un citi mācību materiāli, kurus pārsvarā izstrādājuši šī projekta lietotāji. |
| Wikiquote | www.wikiquote.org | 10.07.2003. | Citātu kolekcija. |
| Wikisource | www.wikisource.org | 24.11.2003. | Citur jau publicētu un brīvi pieejamu materiālu (grāmatu, dokumentu u.c.) bibliotēka. |
| Wikimedia Commons | commons.wikimedia.org | 07.09.2004. | Multimediju (attēlu, skaņu, video u.c.) krātuve, kurā ir vairāk nekā 34 000 000 failu. |
| Wikimedia Incubator | incubator.wikimedia.org | 02.06.2006. | Paredzēta *Wikipedia*, *Wikibooks*, *Wikinews*, *Wikiquote* un *Wiktionary* testa versiju izstrādei dažādās valodās, kurās šo projektu vēl nav. |
| Wikispecies | species.wikimedia.org | 13.09.2004. | Sugu katalogs. |
| Wikinews | www.wikinews.org | 03.12.2004. | Pilsoniskās žurnālistikas projekts. |
| Wikiversity | www.wikiversity.org | 15.08.2006. | Mācību materiāli (kursu un lekciju plāni, piezīmes, literatūras saraksti, piemēri un uzdevumi u.tml.) un mācību aktivitātes. |
| Wikivoyage | wikivoyage.org | 10.12.2006. (15.01.2013. kā WMF projekts) | Ceļojumu gids. |
| Wikidata | wikidata.org | 30.10.2012. | Brīva zināšanu bāze. |

## Kustības filiāles

*Wikimedia* kustības filiāles ir neatkarīgas, bet formāli atzītas cilvēku grupas, kuru mērķis ir kopīgi strādāt, lai atbalstītu *Wikimedia* kustību un dotu tai savu pienesumu. *Wikimedia Foundation* valde ir apstiprinājusi trīs aktīvus kustības filiāļu modeļus: nodaļas, tematiskās organizācijas un lietotāju grupas. Kustības filiāļu mērķis ir organizēt un iesaistīties darbībās, kuru mērķis ir *Wikimedia* kustības atbalsts. Šādu aktivitāšu piemēri ir reģionālas konferences, sabiedrības informēšana, kopīgas klātienes darbnīcas un lietotāju apmācība, sabiedriskās attiecības, sabiedriskās politikas aizstāvība, sadarbības partneru iesaiste (galerijas, muzeji, arhīvi, bibliotēkas) un *Wikimania* konference.

Nodaļas vai tematiskas organizācijas atzīšanu apstiprina organizācijas valde, to rekomendāciju par atzīšanu veic filiāļu komiteja, kuru veido *Wikimedia* kopienas brīvprātīgie. Šī komiteja apstiprina arī lietotāju grupu atzīšanu. Lai arī *Wikimedia Foundation* formāli atzīst kustības filiāles, tās ir neatkarīgas no *Wikimedia Foundation*, kam par tām nav juridiskas kontroles.

Nodaļu atzīšana tika uzsākta 2004. gadā. 2010. gadā tika sākta pārējo modeļu attīstīšana. 2012. gadā WMF apstiprināja un pieņēma tematisko organizāciju un lietotāju modeli. Kā papildu modelis tika izveidots un apstiprināts kustības partneru modelis, bet šobrīd tas vēl netiek izmantots.

## Atsauces

## Ārējās saites

* Vikikrātuvē par šo tēmu ir pieejami multivides faili. Skatīt: Wikimedia Foundation.
* Oficiālā tīmekļa vietne
* *Wikimedia Foundation* blogs